b'\n_START_ARTICLE_\nRudolf Friml\n_START_PARAGRAPH_\nRudolf Friml (pseudon\xc3\xbc\xc3\xbcmiga Roderick Freeman) (7. detsember 1879 Praha \xe2\x80\x93 12. november 1972 Los Angeles, Hollywood) oli T\xc5\xa1ehhi (b\xc3\xb6\xc3\xb6mi) p\xc3\xa4ritolu USA operettide ja muusikalide helilooja.\n_START_SECTION_\n\xc3\x95pingud\n_START_PARAGRAPH_\nP\xc3\xa4rit v\xc3\xa4ga vaesest t\xc5\xa1ehhi perekonnast. Oli noorukina eriti andekas klaverit m\xc3\xa4ngima. Naabrid korjasid raha, et saata ta Praha konservatooriumi \xc3\xb5ppima. Seal avanes ta talent otsekohe, mida kroonis riiklik stipendium. \xc3\x95ppis klaverit Joseph Jir\xc3\xa1neki ja komponeerimist Anton\xc3\xadn Dvo\xc5\x99\xc3\xa1ki juhendamisel. Heideti 1901 konservatooriumist v\xc3\xa4lja, kuna esines ilma luba k\xc3\xbcsimata. Sai kohe v\xc3\xa4ljapaistva viiuldaja Jan Kubeliku klaverisaatjaks, kellega k\xc3\xa4is ringreisidel Euroopas ja USAs. Hakkas p\xc3\xa4rast l\xc3\xb5petamist laule komponeerima.\n_START_SECTION_\nElama USA-sse\n_START_PARAGRAPH_\nVisiidil USA-s 1904 esitas Carnegie Hallis oma esimese klaverikontserdi. See sai vaimustatud vastuv\xc3\xb5tu osaliseks. Nimeka t\xc5\xa1ehhi soprani Emmi Destinni kaasabil asuma kaks aastat hiljem alaliselt elama Ameerika \xc3\x9chendriikidesse. Kuid esialgu oli t\xc3\xb6\xc3\xb6 leidmisega raskusi ning elatas end juhut\xc3\xb6\xc3\xb6dest klaverim\xc3\xa4ngijana. Sai l\xc3\xb5puks New Yorgi Metropolitan Opera repetiitori koha. 1912. aastal sai pakkumise asendada helilooja Victor Herbertit, kes oli keeldunud komponeerimast uut teost pretensioonikale primadonna Emma Trentinile. Tulemuseks oli Kesk-Euroopa opereti stiilis loodud muusikaline kom\xc3\xb6\xc3\xb6dia "The Fireflay" ("Jaanimardikas"). See oli v\xc3\xa4ga edukas ja pani sisuliselt aluse Frimli USA karj\xc3\xa4\xc3\xa4rile. T\xc3\xa4helepanu \xc3\xa4ratas ka "Katinka", mida m\xc3\xa4ngiti 220 korda.\n_START_SECTION_\nLoominguline l\xc3\xa4bimurre\n_START_PARAGRAPH_\nP\xc3\xa4rast Esimest maailmas\xc3\xb5da loobus keskeuroopalikust Ferenc Leh\xc3\xa1ri j\xc3\xa4ljendavast komponeerimisstiilist ning v\xc3\xb5ttis omaks ameerikaliku muusikalise kom\xc3\xb6\xc3\xb6dia loomise p\xc3\xb5him\xc3\xb5tted, kuhu p\xc3\xbc\xc3\xbcdis integreerida Euroopa operetitraditsioone. Esialgu ei toonud stiilimuutus talle edu. Nii "The Little Whopper" ("V\xc3\xa4ike vapper") kui ka "Cinders" j\xc3\xa4id erilise t\xc3\xa4helepanuta. Kuid koos Herbert Stothartiga loodud ameerikalik operett "Rose-Marie" tagas talle tolle aja \xc3\xbche ameerika populaarseima muusikalise kom\xc3\xb6\xc3\xb6dia helilooja positsiooni. Ka Euroopas ja Austraalia pakkus see lavateos suurt huvi. Edukad olid ka j\xc3\xa4rgmised teosed: "The Vagabond King" ("Hulkurkuningas") ja "The Three Musketeers" ("Kolm musket\xc3\xa4ri"). 1930. aastatel ameeriklaste muusikaline maitse aga muutus ning Frimli uued teosed ei leidnud enam erilist poolehoidu. P\xc3\xa4rast teose "Music hath Charms" ("Muusika on v\xc3\xb5luv") l\xc3\xa4bikukkumist loobus lavamuusika komponeerimisest ja keskendus muusika loomisele Hollywoodi filmidele. Saavutas seal helilooja ja arran\xc5\xbeeerijana v\xc3\xa4ljapaistvat edu.\n_START_SECTION_\nIsiklikku\n_START_PARAGRAPH_\nOli neli korda abielus. 1909. aastal abiellus Los Angeleses Mathilde Baruchiga, kellega oli kaks last. Teine abikaasa oli n\xc3\xa4itlejanna Blanch Betters, kes osales Frimli muusikalis "Katinka" koorilauljana. Kolmas kaasa, samuti n\xc3\xa4itlejanna, Elsie Lawson osales Frimli "Gloriannas". Temaga oli Frimlil poeg William. P\xc3\xa4rast kolme lahutatud abielu oli neljas kaasa, temast 34 aastat noorem Hiina p\xc3\xa4ritolu Kay Wong Ling (1913-2007) helilooja k\xc3\xb5rval surmani._NEWLINE_Aastatel 1912\xe2\x80\x931934 komponeeritud 24 opereti ja muusikalise kom\xc3\xb6\xc3\xb6dia k\xc3\xb5rval, mida kaasajal v\xc3\xa4ga harva esitatakse, komponeeris ka muusika balletile "O Mitake San" (1905). Oli ka paljude populaarsete l\xc3\xb6\xc3\xb6klaulude ja televisiooni muusikaetenduste helilooja._NEWLINE_Tema k\xc3\xb5ige edukamat ja laia rahvusvahelist esitamist leidnud operetti "Rose-Marie" on kuuel korral m\xc3\xa4ngitud Eesti teatrites (Estonia 1938, 1950 (lavastas Paul M\xc3\xa4gi), 1976 (lavastas Sulev N\xc3\xb5mmik); Vanemuine 1946, 1996; Endla 1945).'